CELEX: 32021R1319
Language: da
Date: 2021-08-09 00:00:00
Title: Kommissionens gennemførelsesforordning (EU) 2021/1319 af 9. august 2021 om tilladelse til ændring af specifikationerne for den nye fødevare korianderfrøolie fra Coriandrum sativum og om ændring af gennemførelsesforordning (EU) 2017/2470 (EØS-relevant tekst)

10.8.2021   
               
               
                  DA
               
               
                  Den Europæiske Unions Tidende
               
               
                  L 286/12
               
            
         KOMMISSIONENS GENNEMFØRELSESFORORDNING (EU) 2021/1319
         af 9. august 2021
         om tilladelse til ændring af specifikationerne for den nye fødevare korianderfrøolie fra Coriandrum sativum og om ændring af gennemførelsesforordning (EU) 2017/2470
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 12, og
         ud fra følgende betragtninger:
         
                     (1)
                  
                  
                     I forordning (EU) 2015/2283 fastsættes det, at kun nye fødevarer, der er godkendt og opført på EU-listen, må markedsføres i Unionen.
                  
               
                     (2)
                  
                  
                     Kommissionens gennemførelsesforordning (EU) 2017/2470 (2) om EU-listen over nye fødevarer blev vedtaget i henhold til artikel 8 i forordning (EU) 2015/2283.
                  
               
                     (3)
                  
                  
                     I overensstemmelse med Europa-Parlamentets og Rådets forordning (EF) nr. 258/97 (3) blev der ved Kommissionens gennemførelsesafgørelse 2014/155/EU (4) givet tilladelse til markedsføring i Unionen af korianderfrøolie fra Coriandrum sativum som en ny levnedsmiddelingrediens til anvendelse i kosttilskud.
                  
               
                     (4)
                  
                  
                     I oktober 2017 meddelte virksomheden Ovalie Innovation (»ansøgeren«) Kommissionen, at den havde til hensigt at markedsføre rå korianderfrøolie fra Coriandrum sativum som en ny levnedsmiddelingrediens i overensstemmelse med artikel 5 i forordning (EF) nr. 258/97. Ansøgeren fremlagde derfor en rapport fra Irlands kompetente myndighed i henhold til artikel 3, stk. 4, i forordning (EF) nr. 258/97, hvori den på grundlag af den videnskabelige dokumentation, som ansøgeren havde fremlagt, konkluderede, at korianderfrøolien fra Coriandrum sativum i alt væsentligt svarede til den korianderfrøolie, der blev godkendt af Unionen ved gennemførelsesafgørelse 2014/155/EU.
                  
               
                     (5)
                  
                  
                     Ved Kommissionens gennemførelsesforordning (EU) 2019/456 (5) og Kommissionens gennemførelsesforordning (EU) 2019/2165 (6) blev det tilladt at ændre specifikationerne for den nye fødevare korianderfrøolie fra Coriandrum sativum for at reducere den laveste forsæbningstal fra 186 mg KOH/g til 179 mg KOH/g og minimumsniveauet for oliesyre fra 8,0 % til 7,0 %.
                  
               
                     (6)
                  
                  
                     Den 12. januar 2021 indgav ansøgeren en ansøgning til Kommissionen i henhold til artikel 10, stk. 1, i forordning (EU) 2015/2283 om ændring af specifikationerne for den nye fødevare »korianderfrøolie fra Coriandrum sativum«. Ansøgeren anmodede om, at grænseværdien for syretallet for korianderfrøolie hæves fra 2,5 mg KOH/g olie som angivet på EU-listen over nye fødevarer til ≤ 3,5 mg KOH/g olie, og at farvebeskrivelsen ændres fra »svag gullig« til »gullig til brun«.
                  
               
                     (7)
                  
                  
                     Ansøgeren begrundede anmodningen med, at ændringen er nødvendig for at afspejle den naturlige variation i korianderfrøoliens visuelle egenskaber og i de mængder frie fedtsyrer, der måles ved titrering med kaliumhydroxid (KOH) af frøolie fra Coriandrum sativum-planten.
                  
               
                     (8)
                  
                  
                     Kommissionen finder, at det ikke er nødvendigt, at Den Europæiske Fødevaresikkerhedsautoritet (»autoriteten«) foretager en sikkerhedsevaluering af den foreslåede ændring af specifikationerne i overensstemmelse med artikel 10, stk. 3, i forordning (EU) 2015/2283. Forhøjelsen af syretallet for korianderfrøolie fra 2,5 mg til ≤ 3,5 mg KOH/g olie kan sammenlignes med syretallene for andre almindelige spiseolier, det i lang tid har været sikkert at indtage, og ligger under den øvre grænse på 4,0 mg KOH/g for spiselige fedtstoffer og olier, der er fastsat af FN's og Verdenssundhedsorganisationens fælles fødevarestandardiseringsprogram Codex Alimentarius (»FAO/WHO Codex Alimentarius«) (7). På dette grundlag og af hensyn til overensstemmelsen med FAO's/WHO's Codex Alimentarius-standard mener Kommissionen, at grænseværdien for syretallet for korianderfrøolie også bør fastsættes til 4,0 mg KOH/g. De foreslåede ændringer af specifikationsparametrene, der afspejler oliens fysiske udseende, kan også sammenlignes med de naturlige variationer, der er observeret blandt praktisk taget alle spiseolier, og påvirker ikke dens sikkerhed eller næringsværdi.
                  
               
                     (9)
                  
                  
                     De foreslåede ændringer af syretallene for og det fysiske udseende af korianderfrøolie fra Coriandrum sativum ændrer ikke konklusionerne i den sikkerhedsvurdering, som autoriteten foretog (8), og som støttede dens oprindelige godkendelse. Specifikationerne for den nye fødevare korianderfrøolie fra Coriandrum sativum bør derfor ændres til det foreslåede syretal og for så vidt angår oliens fysiske udseende.
                  
               
                     (10)
                  
                  
                     De oplysninger, der forelægges i ansøgningen, danner et tilstrækkeligt grundlag til at fastslå, at de foreslåede ændringer af specifikationerne for den nye fødevare korianderfrøolie fra Coriandrum sativum er i overensstemmelse med artikel 12 i forordning (EU) 2015/2283.
                  
               
                     (11)
                  
                  
                     Bilaget til gennemførelsesforordning (EU) 2017/2470 bør derfor ændres.
                  
               
                     (12)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            EU-listen over godkendte nye fødevarer, som er omhandlet i artikel 6 i forordning (EU) 2015/2283 og foreligger i bilaget til gennemførelsesforordning (EU) 2017/2470, og som vedrører den nye fødevare korianderfrøolie fra Coriandrum sativum, ændres som angivet i bilaget til nærværende forordning.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 9. august 2021.
            
               
                  På Kommissionens vegne
               
               
                  Ursula VON DER LEYEN
               
               Formand
            
         
         
            (1)  EUT L 327 af 11.12.2015, s. 1.
         
            (2)  Kommissionens gennemførelsesforordning (EU) 2017/2470 af 20. december 2017 om EU-listen over nye fødevarer i overensstemmelse med Europa-Parlamentets og Rådets forordning (EU) 2015/2283 om nye fødevarer (EUT L 351 af 30.12.2017, s. 72).
         
            (3)  Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (EFT L 43 af 14.2.1997, s. 1).
         
            (4)  Kommissionens gennemførelsesafgørelse 2014/155/EU af 19. marts 2014 om tilladelse til markedsføring af korianderfrøolie som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97 (EUT L 85 af 21.3.2014, s. 13).
         
            (5)  Kommissionens gennemførelsesforordning (EU) 2019/456 af 20. marts 2019 om tilladelse til ændring af specifikationerne for den nye fødevare korianderfrøolie fra Coriandrum sativum i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EUT L 79 af 21.3.2019, s. 13).
         
            (6)  Kommissionens gennemførelsesforordning (EU) 2019/2165 af 17. december 2019 om tilladelse til ændring af specifikationerne for den nye fødevare korianderfrøolie fra Coriandrum sativum i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EUT L 328 af 18.12.2019, s. 81).
         
            (7)  CODEX STAN 19-1981, Rev. 2 — 1999.
         
            (8)  EFSA Journal 2013;11(10):3422.
      
      
         
            BILAG
            I tabel 2 (Specifikationer) i bilaget til gennemførelsesforordning (EU) 2017/2470 affattes oplysningerne vedrørende »Korianderfrøolie fra Coriandrum sativum« således:
            
               
                           »Godkendt ny fødevare
                        
                        
                           Specifikationer
                        
                     
                           Korianderfrøolie fra Coriandrum sativum
                           
                        
                        
                           Beskrivelse/definition:
                           Korianderfrøolie er en olie, som indeholder glycerider af fedtsyrer, og som er fremstillet af frø fra korianderplanten Coriandrum sativum L.
                           Gullig til brun farve, uden smag
                           CAS-nr.: 8008-52-4
                           Fedtsyresammensætning:
                           Palmitinsyre (C16:0): 2-5 %
                           Stearinsyre (C18:0): < 1,5 %
                           Petroselinsyre (cis-C18:1(n-12)): 60-75 %
                           Oliesyre (cis-C18:1(n-9)): 7-15 %
                           Linolsyre (C18:2): 12-19 %
                           α-linolsyre (C18:3): < 1,0 %
                           Transfedtsyrer: ≤ 1,0 %
                           Renhed:
                           Brydningsindeks (20 °C): 1,466-1,474
                           Syretal: ≤ 4 mg KOH/g
                           Peroxidtal (PV): ≤ 5,0 meq/kg
                           Iodtal: 88-110 enheder
                           Forsæbningstal: 179-200 mg KOH/g
                           Uforsæbelige bestanddele: ≤ 15 g/kg«